يبدو أن دعوات الشيخ الهمام حبر الأمة ومجددها العارف بالله وشمس العلوم مولانا عبد الحميد أبو النعيم قد أخطأت هدفها ،فعوض أن تصيب لشڭر قد إختارت إشتراكيا اَخر إسمه لشقر ،حرف واحد قد أنقد حياة القيادي الكبير والمحنك السيد إدريس لشڭر،الحمد لله على نجاته ،والصبر والسلوان لعائلة الفقيد ! إلا تيقنا رواية عائلة كريم لشقر والتي تقول أن البوليس ديال الكوميسارية ديال الحسيمة هو المسؤول عن وفاة إبنهم البالغ من العمر 38 سنة ،حيث يبدو أن لكمات وركلات البوليس كانت أسرع من إتصال هاتفي من المكتب السياسي لحزب القوات الشعبية الاشتراكي , كان ينتمي له الراحل في مرحلة معينة ، والذي أحيانا يتدخل من أجل إطلاق فلان او علان لأنه ينتمي للحزب او شبيبته او لأنه عضو سابق..الخ! وربما لو كان قاف سمير “ڭافا” لما تم اعتقاله أصلا وكون ضربو ليه البوليس السلام وتمنوا له ليلة سعيدة هو ومن كان معه ! قاليك طالب عم الضحية الدكتور امحمد لشقر وزارة العدل والحريات التي يرأسها المصطفى الرميد، بالقيام بكل التحريات، قصد استجلاء “الحقيقة كاملة غير منقوصة” في ظروف وفاة إبن أخيه ، واشتي من هادي الڭارو، تيصحاب ليه واشد احنا بحال دوك الدول المائعة لي تتنوض قربالة ملي تيموت شي مواطن ، اليوم قاليك تحقيق، وغدا المطالبة باستقالة المدير ديال الامن الوطن ان اكد التقرير تورط عناصر في مقتل هذا السيد ، ومن بعد يقول على وزير الداخلية اصدار بلاغ او عقد لقاء صحفي تيشرح فيه هذا الحادث ،ويقدر ڭاع يزعم ويقول ليك انا قنواتنا التلفزية المجيدة عوض روبرتاجات جمعيات حماية القنفد الصحراوي في محاميد الغزلان او تصدير زيت الاركَان المحلى بورق الكلبتوس في اشتوكة ايت باها ..؛تدير شي روبورطاج تيدوي على مقتل هذا الرجل .. وها احنا ولينا فالمزاح...! شوف اسي المخزن قال في بيان للأمن إن عناصر الشرطة العاملة بالسد القضائي المنصب بمدخل الحسيمة أوقفته وهو على متن سيارة على الساعة الثالثة صباحا في إطار مراقبة روتينية، و صرح نفس المصدر أنه تم نقل الشاب الموقوف مباشرة نحو المستشفى بسبب حالة السكر المتقدم ، وشتي المخزن شحال ضريف ، لكن عم الضحية قاليك إن الجثة كان عليها أثار تعنيف ، واش دابا احنا غنكذبوا المخزن والبوليس لي كل واحد فيهم 12 شاهد ،تعبئة مضاعفة تناشر مرة متديرهاش حتى ميديتيل ، ونتقيوك انت ، المخزن الى قال بلي حتى مركبة فضائية هي لي قصفات السيارة لي كان فيها الفقيد قبل اعتقاله ، راه عندو الصح ،المخزن معقول ! العام الفايت وقع بحال هاد الستون فإسلاندا ،واحد بوليسي قتل مواطن شارف ستيني كان هاز بندقية صيد وتيتيري فالناس فالزنقة، الفرق الوحيد هي ان هاته هي أول مرة في تاريخ إسلاندا يقوم شرطي بقتل مواطن !!! ويلي شحال ضريفين ، وعندهم دولة كاملة يالله فيها 600 شرطي نظرا لتدني نسبة الاجرام ! والبوليسي قبل ميتيري حاول يهضر معاه ،وبقاو تيتفاوضو 7 سوايع ،وجا طبيب نفساني تيحاول يكالمي خونا ،ولكن والو ..الساط بدا تيتيري جابها فجوج ديال البوليس ، صافي هو ينيش عليه المخزن ديال شهبين الريوس! من بعد الإعلام حيح ،والناس حزنوا والشرطة قدمات اعتذار ورئيس ديال البوليس السيد هالدر جوهانسن دار مؤثمر صحفي قدم في اعتذار للشعب الايسلاندي! واش دابا هاد السيد عم الفقيد باغينا نديرو بحال هاد المسخ ديال هاد الكفار؟! نصيحة للخوت..الشراب أند صوڭان ،دونت ميكس ..خلاها الرئيس البطل ..والله يبعد عليكم الكائنات الفضائية . 
إسرافيليات: الكائنات الفضائية هي اللي قتلات لشقر والمخزن بريء من دمه!